Document ID: 31993R0741

ΚΑΝΟΝΙΣΜΟΣ (ΕΟΚ) αριθ. 741/93 ΤΟΥ ΣΥΜΒΟΥΛΙΟΥ της 17ης Μαρτίου 1993 για την εφαρμογή της κοινής τιμής παρέμβασης του ελαιολάδου στην Πορτογαλία
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 234 παράγραφος 3,
την πρόταση της Επιτροπής,
τη γνώμη του Ευρωπαϊκού Κοινοβουλίου (1),
Εκτιμώντας:
ότι για την υλοποίηση της ενιαίας αγοράς είναι ευκταία η κατάργηση των εμποδίων στις συναλλαγές όχι μόνο ανάμεσα στα κράτη μέλη της Κοινότητας με τη σύνθεσή της στις 31 Δεκεμβρίου 1985, αλλά επίσης, στο μέτρο του δυνατού, ανάμεσα σ' αυτά τα κράτη μέλη και στα νέα κράτη μέλη-
ότι, σύμφωνα με την πράξη προσχώρησης, η ευθυγράμμιση των τιμών του ελαιολάδου της Πορτογαλίας με την κοινή τιμή πρέπει να πραγματοποιηθεί προοδευτικά έως την έναρξη της περιόδου εμπορίας 1995/96- ότι θα πρέπει συνεπώς να εφαρμοσθούν αντισταθμιστικά ποσά προσχώρησης στις συναλλαγές ανάμεσα σ' αυτές τις χώρες και στα υπόλοιπα κράτη μέλη έως την ημερομηνία αυτή-
ότι, ωστόσο, διατηρώντας συγχρόνως την ενίσχυση στην παραγωγή και την ενίσχυση στην κατανάλωση στο ύψος που προβλέπεται από την πράξη προσχώρησης, είναι δυνατή η πρόωρη ευθυγράμμιση της πορτογαλικής τιμής με την κοινή τιμή, λαμβάνοντας υπόψη την εξισορρόπηση που προβλέπεται από τον κανονισμό (ΕΟΚ) αριθ. 2047/92 του Συμβουλίου της 30ής Ιουνίου 1992 για τον καθορισμό, για την περίοδο εμπορίας 1992/93, των τιμών των ενισχύσεων και των παρακρατήσεων που εφαρμόζονται στον τομέα του ελαιολάδου (2),
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η κοινή τιμή παρέμβασης του ελαιολάδου εφαρμόζεται στην Πορτογαλία.
Άρθρο 2
Τα μεταβατικά μέτρα που είναι απαραίτητα για τη διασφάλιση της ομαλής μετάβασης από το καθεστώς που προβλέπεται στο άρθρο 290 της πράξης προσχώρησης στο καθεστώς που προβλέπεται από τον παρόντα κανονισμό, και ιδίως τα μέτρα στόχος των οποίων είναι η αποφυγή εκτροπών του εμπορίου στις συναλλαγές ανάμεσα στην Πορτογαλία και στα υπόλοιπα κράτη μέλη, θεσπίζονται σύμφωνα με τη διαδικασία που προβλέπεται στο άρθρο 38 του κανονισμού αριθ. 136/66/ΕΟΚ (3).
Άρθρο 3
Ο παρών κανονισμός αρχίζει να ισχύει την επόμενη της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 17 Μαρτίου 1993.

Labels: 2
17
18
6